חדשות תעופה בקצרה – פברואר 2007
·    שוק מטוסי  ה-VLJ (VERY LIGHT JET) גועש ורוגש ועל אף הצפיפות הרבה בו, הוא מושך אליו חדשים לבקרים שחקנים נוספים בשל המהפכה שיצר וההבטחה הטמונה בו.

      חברת פייפר מתכננת את ה- "פייפרג'ט" הבנוי כולו מתכת ושיונע במנוע יחיד של חברת ויליאמס. קיבולו 6-7 מושבים, מהירות השיוט 360 קשר, תיקרת השירות 35,000 רגל, טווחו 1,300 N.M, מחירו 2.2 מיליון דולר במחירי 2006 והמיקדמה הנדרשת כיום היא בסך $10,000. טיסות הניסוי אמורות להתחיל לקראת סוף 2008, הכניסה לשירות מתוכננת ל- 2010 והרישוי יעשה לטייס יחיד.

גם חברת צירוס, הידועה במטוסי הבוכנה המוצלחים שלה, נכנסת לשוק סואן זה. מטוסה קטן משל פייפר, מונע במנוע ויליאמס יחיד, מהירות השיוט 300 קשר, תיקרת השירות 25,000 רגל, טווחו 1,000 N.M וכמו שאר מטוסיה גם הוא בנוי מחומרים מרוכבים ומצויד במצנח חירום. מחירו כמיליון דולר והמקדמה עבורו היא בסך
$100,000 וטרם נקבע לו"ז לרישוי וכניסה לשירות. 
בינתיים החלה חברת אדם לייצר את המטוס הרביעי מדגם A700 ואשר מיועד ללקוח הראשון, לאחר שלושת הראשונים שהיו מטוסי ניסוי. ל- A700 350 הזמנות, הרישוי 
שלו צפוי ברבעון השלישי של 2007 והוא יהיה השלישי שירושיין בקטגוריה זו לאחר  המוסטנג של חברת ססנה והאקליפס 500 שרושיינו במהלך 2006. 

 

·    במלאות 75 שנה למותג ביצ'קרפט ו- 60 שנה למטוס הבוננזה הראשון G36, מפחיתה חברת ראתיון את  מחיריהם  של הבוננזה   ושל הברון G58 מדגמי 2007 ביחס לדגמי 2006. מחירו של בוננזה באיבזור ממוצע יופחת ב- 14% מ- 667,000 $  ל- 574,000 $ ומחירו של הברון יופחת ב- 12% מ- 1.19 מיליון דולר ל- 1.05 מיליון דולר.

·    אחת מהסכנות במטוסי קרב עתירי ביצועים היא סכנת אובדן ההכרה של הצוות בשל תמרונים בתאוצות גבוהות וההשלכות החמורות שעלולות לנבוע מכך. מחקר של חיל-האוויר הבריטי קבע שבמהלך השנה האחרונה 20% מצוותי האוויר התנסו לפחות פעם אחת בתופעה זו.


המרכז הישראלי למחקר ברפואה תעופתית שבמסגרת מכון פישר  בהרצליה, עיצב חיישן המיועד להיות מותקן בקסדת הטייס, שמידותיו כמידת מטבע ומשדר אלחוטית. החיישן נותן התרעה לטייס על קירבה מסוכנת לנקודת אובדן ההכרה, מתריע על מצב הטייס לאנשי הצוות האחרים, למטוסים אחרים בסביבה ולתחנה קרקעית. במקביל הוא מגביר את זרימת החמצן לטייס, נוטל מהטייס את השליטה על המטוס ומבצע תמרון היחלצות אוטומטי. 
·    פרוייקט "גלילאו" הינו מיזם אירופאי להקמת מערכת לווייני ניווט המקביל למערכת לווייני ה- GPS האמריקאית ואשר בדומה לפרוייקטים ונושאים אחרים, בא להדגיש את המגמה הרווחת באירופה בשנים האחרונות של עצמאות ואי-תלות באמריקאים בכל תחום אפשרי. המערכת נמצאת עתה בפיתוח ובשיאה, בעוד מספר שנים, תכלול 30 לוויינים. בימים אלו הצטרפו ישראל וסין לפרוייקט, חתמו על הסכם לשיתוף פעולה טכני ומדעי עם האיגוד האירופאי האחראי על המיזם ומשתתפות גם במימונו. לדברי מנהל האיגוד, מדינות נוספות עומדות להצטרף לפרוייקט ולהשתתף במימונו וזאת בנוסף למדינות המשתפות פעולה עם האיגוד ללא השתתפות במימון, כמו הודו, אוקראינה, דרום קוריאה ומרוקו.

·    ב- 11/2/07 שוגר טיל "חץ 2" מבסיס פלמחים וביצע יירוט לילי של טיל ששוגר ממטוס F-15 ואשר דימה טיל בליסטי טקטי עוין. הסוללה השנייה של טילי חץ השתתפה באיתור המטרה באמצעות המכ"ם "אורן ירוק" והיא הושמדה עם הפעלת מרעום הקירבה שבראש הנפץ של החץ. הטיל שנוסה הינו מגירסה משופרת של החץ המאפשרת יירוט טילים בליסטיים מתקדמים וארוכי טווח דוגמת ה"שיאב 3" האירני. התעשייה האווירית וחיל-האוויר מתכננים ניסוי נוסף בקרוב של גירסה משופרת יותר המכונה "חץ 2.5" שתבצע את היירוטים מטווח ארוך ובגובה רב יותר מהגירסה הנוכחית.

